**ОТ**

**АЛЕКСАНДЪР АТАНАСОВ ТАСЕВ**

[**sandertasev@gmail.com**](mailto:sandertasev@gmail.com)

**ДО**

**ПАТЕНТНОТО ВЕДОМСТВО**

**НА РЕПУБЛИКА БЪЛГАРИЯ**

**ОТНОСНО**: Проект на Закон за изменение и допълнение на Закона за марките и географските означения

**УВАЖАЕМИ ЕКСПЕРТИ,**

Във връзка с направените промени относно международните регистрации на марки по реда на Мадридската спогодба и Протокола към нея, администрирани от Международното бюро при Световната организация за интелектуална собственост (СОИС), смятам, че следва да бъде включена възможността да се вписват лицензионни споразумения по международни марки пред Патентното ведомство на Република България, доколкото такава възможност към настоящия момент в ЗИД на ЗМГО **не е предвидена и уредена**.

Мадридската спогодба и Протокола към нея, заедно с правилата за тяхното приложение, предоставят такава възможност, като тя би имала същия правен ефект, ако лицензията бъде вписана по установения ред в регистъра на Международното бюро. Вписването пред Патентното ведомство би могло да послужи като форма на уведомление до третите страни за съществуването на лицензионния договор, каквато общодостъпна информация имат всички заинтересовани лица, ако бъде вписан лицензионен договор по марка, която е заявена и регистрирана по национален ред, съгласно ЗМГО, и видима в Държавния регистър на марките.

Алтернативно, считам, че ако **не бъде уредена възможност** за вписването на лицензионни споразумения по международни марки от страна на Патентното ведомство, то следва в ЗИД на ЗМГО, да бъдат изрично разписани или допълнени разпоредби в закона, които да **изключат напълно тази възможност**, като се посочат формата и начинът по които ще процедира националното ведомство, ако бъдат направени искания за вписване на лицензионни договори по международни марки пред ведомството.

В допълнение, считам, че по отношение на административнонаказателните разпоредби на ЗИД на ЗМГО, липсва уредба относно изпълнителните деяния за използване в търговската дейност, без съгласието на притежателя на марка и по-конкретно предлагам да се допълни - „доставянето на стоките с този знак на трети лица чрез използването на пощенски услуги, предоставяни от пощенски оператори”. С цел яснота и избягване на спорове относно значението на използваните термини, в Преходните и заключителните разпоредби на ЗМГО следва да бъде създадена §1, т.10,която да гласи:

- „пощенски услуги, предоставяни от пощенски оператори” са услуги по смисъла на чл.4 Закона за пощенските услуги”.

Чрез тези законодателни промени не само ще се адресира проблемът с изпращането в чужбина на стоки, нарушаващи правото върху марка на чужд маркопритежател, но също така ще се ограничат и този тип нарушения, дори когато получателят на пратката се намира на територията на Република България.

С уважение,

**Александър Тасев**

дата: 31.07.2025 г.